Παστίτσιο με μπρόκολο, κιμά γαλοπούλας και κρούστα γιαουρτιού
Ένα διαφορετικό και ελαφρύ παστίτσιο με κιμά γαλοπούλας, μπρόκολο και γιαούρτι αντί για μπεσαμέλ.
400 γρ. μακαρόνια χοντρά, για παστίτσιο, τα μπουκέτα από 1 μεγάλο μπρόκολο, σε μικρά κομμάτια, 1 φλιτζ. τσαγιού πεκορίνο Αμφιλοχίας ή άλλο κεφαλοτύρι, χοντροτριμμένο, 3 κουτ. σούπας ελαιόλαδο, 500 γρ. κιμάς από μπούτι γαλοπούλας, 3 κουτ. σούπας ελαιόλαδο, 3 μεσαίου μεγέθους ξερά κρεμμύδια, σε ψιλά καρέ, 100 ml λευκό κρασί, 2 δαφνόφυλλα, 1/2 κουτ. γλυκού μπαχάρι, σε σκόνη, 1 κουτ. γλυκού ξερός κόλιανδρος, σε σκόνη, 1/2 κουτ. γλυκού τζίντζερ, σε σκόνη, 300 γρ. ολόκληρα ντοματάκια κονσέρβας, τα φύλλα από 1/2 ματσάκι μαϊντανό, ψιλοκομμένα, 1 κουτ. σούπας κοφτή ρίγανη ξερή, τριμμένη (ή φρέσκια ή δυόσμος ή δεντρολίβανο, με διαφορετικό γευστικό αποτελέσμα), 1 κιλό γιαούρτι στραγγιστό γίδινο, πρόβειο ή αγελαδινό, 4 αυγά, 1 κουτ. γλυκού μαυροκούκι, 1 κουτ. γλυκού σουσάμι, καβουρντισμένο σε αντικολλητικό τηγάνι χωρίς λιπαρή ουσία, αλάτι και φρεσκοτριμμένο πιπέρι
Για να φτιάξουμε το παστίτσιο με μπρόκολο και κιμά γαλοπούλας, χτυπάμε το γιαούρτι με τα αυγά, το αλάτι, πιπέρι και τα βάζουμε στο ψυγείο να σφίξουν.Όταν χτυπάμε το γιαούρτι, ρευστοποιείται ελαφρώς, αλλά όταν το βάζουμε στο ψυγείο, αποκτά ξανά την κρουστή υφή του.Σε μια μέτρια, χαμηλή κατσαρόλα ρίχνουμε τον κιμά μαζί με το κρεμμύδι σε δυνατή φωτιά και ανακατεύουμε μέχρι να αρχίσει να κολλάει, για περίπου 8 λεπτά. Ρίχνουμε 3 κουταλιές ελαιόλαδο, αλάτι, φρεσκοτριμμένο πιπέρι και, όταν αρχίσει πάλι να πιάνει, σβήνουμε με το κρασί. Χτυπάμε στο μούλτι τα ντοματάκια με 200 ml νερό και τα μπαχαρικά (μπαχάρι, κόλιανδρο, τζίντζερ). Όταν εξατμιστεί το αλκοόλ, προσθέτουμε τα πολτοποιημένα ντοματάκια και, όταν πάρει βράση, χαμηλώνουμε τη φωτιά και σιγοβράζουμε με ξεσκέπαστη κατσαρόλα για 20 λεπτά. Θέλουμε ο κιμάς να είναι ζουμερός.Ανακατεύουμε και προσθέτουμε τον μαϊντανό και τη ρίγανη.Προθερμαίνουμε τον φούρνο στους 170°C. Βράζουμε τα μακαρόνια αλ ντέντε και 4 λεπτά πριν τα σουρώσουμε, ρίχνουμε το μπρόκολο. Σουρώνουμε ζυμαρικά και μπρόκολο και τα αδειάζουμε στο ταψί. Περιχύνουμε με 3 κουτ. σούπας ελαιόλαδο, προσθέτουμε το τυρί, ανακατεύουμε και στρώνουμε από πάνω τον κιμά. Απλώνουμε και το μείγμα του γιαουρτιού, το στρώνουμε ομοιόμορφα με μια σπάτουλα και πασπαλίζουμε με το μαυροκούκι και το σουσάμι.Ψήνουμε το παστίτσιο για 35-45 λεπτά, μέχρι να δούμε ότι πήζει το γιαούρτι και αποκτά μια σκούρα κρούστα.
Ζυμαρικά,Κιμάς γαλοπούλας,Μπρόκολο